להסלר 101 הופעות במדי נבחרת גרמניה, לרבות תקופת גרמניה המערבית, בין השנים 1988 ו-2000. הסלר ייצג את גרמניה באולימפיאדת סיאול (1988), שם זכה עם הנבחרת במדליית ארד. לאחר מכן, הסלר היה חלק בלתי נפרד מהזכייה הגרמנית במונדיאל 1990 לאחר ניצחון במשחק הגמר בתוצאה 1:0 על נבחרת ארגנטינה, בו שיחק 90 דקות. הסלר היה שותף גם להפסד של גרמניה בגמר יורו 1992 לנבחרת דנמרק, אך נכלל בנבחרת מצטייני הטורניר. הסלר ייצג את גרמניה גם במונדיאל 1994 בו הודחה גרמניה ברבע הגמר לאחר הפסד 2:1 לנבחרת בולגריה. הסלר היה שחקן הרכב קבוע ביורו 1996 בו זכתה הנבחרת הגרמנית לאחר ניצחון בגמר על נבחרת צ'כיה בשער זהב של אוליבר בירהוף. בדרך לגמר, הבקיע הסלר את הפנדל הראשון בבעיטות ההכרעה בחצי הגמר מול נבחרת אנגליה, לאחר 1:1 בתום 120 דקות. הסלר השתתף עם גרמניה גם בכשלונות במונדיאל 1998 בו הודחה הנבחרת ברבע הגמר לאחר תבוסה 3:0 לנבחרת קרואטיה, ויורו 2000, בו הודחה הנבחרת בשלב הבתים. לאחר יורו 2000 הסלר לא לבש עוד את המדים הלאומיים.